Súradnice: 42°41′23″S 23°18′58″V﻿ / ﻿42,689694°S 23,316111°V﻿ / 42.689694; 23.316111

**Chrám svätého Juraja** (bulh. Църква „Свети Георги" – *Cărkva „Sveti Georgi"*), alebo **Chrám svätého Juraja Víťazného** (bulh. Църква „Свети Георги Победоносец" – *Cărkva „Sveti Georgi Pobedonosec"*), prípadne aj **Chrám svätého Juraja Sofijského** (bulh. Църква „Свети Георги Софийски" – *Cărkva „Sveti Georgi Sofijski"*) je pravoslávny chrám z prelomu 19. a 20. storočia nachádzajúci sa v centrálnej časti mesta Sofia v oblasti Sofia v západnom Bulharsku. Kultúrna pamiatka miestneho významu. V chráme sa uchováva kameň z miesta neďaleko budovy chrámu, na ktorom bol zavraždený a pochovaný svätý Juraj Sofijský.

Lokalita
--------

Chrám sa nachádza v centrálnej časti mesta Sofia v rajóne Triadica (bulh. Триадица) v malom parku na bulváre *„Patriarch Evtimij"* (bulh. булевард „Патриарх Евтимий") č. 90.

Dejiny
------

Projekt pre výstavbu zhotovil architekt Aleksi Načev v priebehu roku 1896. Základný kameň bol položený 24. apríla 1899 a začalo sa s výstavbou na ktorú dozeral autor projektu Aleksi Načev. Po smrti Aleksiho Načeva v roku 1908 prevzal miesto vedúceho výstavby architekt Georgi Fingov, pod ktorého vedením bola výstavba v priebehu roku 1909 dokončená. V priebehu roku 1915 boli fasády budovy omietnuté pod dozorom architekta Stefana I. Džakova. Chrám bol vysvätený 11. novembra 1918 dorostolo-červenským metropolitom Grigorijom.

Výroba chrámového ikonostasu bolo ukončená 12. mája 1919 a výroba ambónu 12. januára 1929. V rokoch 1948 – 1951 bol interiér chrámu čiastočne vyzdobený freskami. V roku 1976 získal chrám štatút kultúrnej pamiatky. V priebehu roku 1986 sa uskutočnili reštaurátorské práce na streche budovy chrámu. V roku 2001 boli okná chrámu opatrené vitrážami a taktiež bola vyzdobená freskami centrálna kupola.

Charakteristika
---------------

Slohovo je budova chrámu predstaviteľom raného bulharského národného romantizmu zo začiatku 20. storočia s viditeľnými odkazmi na románsku a byzantskú architektúru. Autorom projektu je architekt Aleksi Načev.

Budova je 35 metrov dlhá, 20 metrov široká a v najvyššej časti dosahuje výšky 20 metrov. Typovo ide o trojloďovú baziliku s kupolou uprostred prekríženia dvoch hlavných osí stavby. Bočné lode sú od centrálnej lode oddelené dvomi radmi štyroch stĺpov. Nad štyrmi stĺpmi v centrálnej časti chrámu sa nachádza masívna kupola na tambure.  Priečna os lode je z vonkajšej strany zvýraznená z fasády mierne vystupujúcimi rizalitmi na severnej a južnej strane budovy. V západnej časti sa nachádza predsieň štvorcového pôdorysu. Po bokoch predsiene sa zo severnej a južnej strany nachádzajú zvonice zakončené vo vrchnej časti kupolami. Východná oltárna časť chrámu je zakončená tromi apsidami. Chrám má tri vchody vedúce do naosu, na západnej, južnej a severnej strane chrámu. Ďalší vchod sa nachádza vo východnej časti južnej fasády a vedie do oltárnej časti chrámu. Hlavné vchody do budovy sú vo vrchnej časti tvorené baldachýnom, ktorý je podopieraný byzantizujúcimi stĺpmi.

### Interiér

Ikonostas pochádza z roku 1919 a jeho autorom (ktorý je zároveň autorom vladyckého trónu) bol rezbár z Filip Ivanov Filipov. Autorom ikon na ikonostase je maliar Gospodin Žeľazkov. Ikony boli namaľované v priebehu roku 1918. Ambón pochádza z roku 1929 a je dielom profesora Todora Christova.

Chrám čiastočne vyzdobený freskami. Fresková výzdoba sa nachádza v severnej a južnej časti chrámu a taktiež v centrálnej kupole.

Štatút a dôvod pamiatkovej ochrany
----------------------------------

Kategória: kultúrna pamiatka miestneho významu

Dátum zapísania do zoznamu kultúrnych pamiatok: 21. máj 1976

Dôvod ochrany: architektonicko-staviteľská a umelecká hodnota budovy

Galéria
-------

* celkový pohľad na chrám a okolitý areál z juhovýchoducelkový pohľad na chrám a okolitý areál z juhovýchodu
* celkový pohľad na chrám z juhovýchoducelkový pohľad na chrám z juhovýchodu
* celkový pohľad na chrám z juhozápaducelkový pohľad na chrám z juhozápadu
* celkový pohľad na chrám zo západucelkový pohľad na chrám zo západu
* celkový pohľad na chrám z východucelkový pohľad na chrám z východu
* pohľad na centrálnu časť chrámu s kupoloupohľad na centrálnu časť chrámu s kupolou
* pohľad na centrálnu časť severnej fasádypohľad na centrálnu časť severnej fasády
* pohľad na časť severnej fasádypohľad na časť severnej fasády
* detailný pohľad na centrálnu apsidudetailný pohľad na centrálnu apsidu
* pohľad na južnú vežupohľad na južnú vežu
* pohľad na západný vchod do chrámupohľad na západný vchod do chrámu
* pohľad na severný vchod do chrámupohľad na severný vchod do chrámu

Referencie
----------

1. 1 2 3 4 5 6 7 8 9 10   *Наследството на София* [online]. io.morphocode.com, [cit. 2022-10-04]. Dostupné online.
2. 1 2 3 4 5 6 7  123.BG Ltd. www.123.bg, +359 88 7565-414 Tel./fax: +359 2 8437521. *Национален публичен регистър на храмовете в Република България* [online]. hramove.bg, [cit. 2023-05-14]. Dostupné online.
3. 1 2 3 4 5 6 7  STANISHEV, Georgi. Sofia – architectural guide. Berlin : DOM publishers. 2019. 320 s. ISBN 9783869226576. S. 168. (po anglicky)
4. 1 2 3 4 5 6 7 8 9 10 11 12 13 14 15 16 17 18 19 20 21  MINEVA-MILČEVA, Julija; ALEKSANDROVA, Elizaveta. Pătevoditel na kultovata architektura v Bălgarija – Christijanski, evrejski, miusulmanski pametnici – Čast părva: Zapadna Bălgarija. Sofia : Bălgarsko nacionalno nasledstvo – Ferdinandeum. 2006. 494 s. ISBN 9789549169430. S. 93 – 94. (po bulharsky)
5. 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26  KOEVA Margarita; JOKIMOV, Petăr; STOILOVA, Ľubinka. 2000 godini christijanstvo - Pravoslavni chramove po bălgarskite zemi. Sofia : Akademično izdatelstvo "Prof. Marin Drinov". 2002. 540 s. ISBN 9544308792. S. 431 – 432. (po bulharsky)
6. 1 2 3 4 5 6 7 8  KADIJSKA, Taňa; BLAŽEVA, Elena; SAVOVA, Mariana. Enciklopedija Sofia. Sofia : Bălgarska akademija na naukite – Naučnoinformacionen centăr "Bălgarska enciklopedija" – Knigoizdatelska kăšta "Trud". 2017. 420 s. ISBN 9549384921. S. 340. (bulharsky)

Iné projekty
------------

Commons
* Spolupracuj na Commons Commons ponúka multimediálne súbory na tému **Chrám svätého Juraja (bazilika, Sofia)**